
Kontzertua 19:30etan hasiko da, ARKABIAn 

Vital Fundazioaren Astearte Musikalek bidaia musikala egingo dute Mozartetik Brahmsera, Antaeus Quintet taldearen eskutik

• Klarinete eta hari laukoterako errepertorioko obra handietako bi interpretatuko dituzte      

[bookmark: _Hlk179806047][bookmark: _Hlk147740808]Vitoria-Gasteiz, 2026ko azaroak 16.- Vital Fundazioaren Astearte Musikalek beste hitzordu bat dakarte bihar eta Antaeus Quintet taldea izango da protagonista. Honako hauek ditugu talde horretako kide: Slava Chirkunov eta Alma Olite biolin-jotzaileak, Osvaldo Antonio Enríquez Castro biola-jotzailea, Javier Morillas biolontxelo-jotzailea eta José Pinto klarinete-jotzailea. Wolfgang Amadeus Mozartek eta Johannes Brahmsek sinatutako klarinete eta hari laukoterako errepertorioko obra bikain eta hunkigarrienetako bi bildu dituen programa eskainiko du taldeak. Kontzertua 19:30ean hasiko da ARKABIAn. Kontzertu honetarako sarrerak agortu egin dira.


Programa 
Wolfgang Amadeus Mozart (1756-1791)
Klarineterako kintetoa la maiorrean, K. 581
I. Allegro
II. Larghetto
III. Menuetto
IV. Allegretto con variazioni

Johannes Brahms (1833-1897)
Klarineterako kintetoa si minorrean, Op. 115
I. Allegro
II. Adagio
III. Andantino
IV. Con moto

Astearte Musikalen biharko kontzerturako aukeratutako egitarauak ibilbide liluragarria proposatzen du ganbera-musikaren bilakaeran zehar, mende batez bereizitako bi konposizioren bidez. Mende bateko aldea badute ere, badute elkartzen dituen ezaugarria, nork bere garaiko birtuoso handi bana miresten zuten egileek: Anton Stadler, Mozarten kasuan, eta Richard Mühlfeld, Brahmsen kasuan. Lan bi horiek, gainera, konpositoreen heldutasun sortzailea eta adierazkorra islatzen dute.

Wolfgang Amadeus Mozarten ‘Klarineterako kintetoa la maiorrean, K. 581' (1789) lanak irekiko du kontzertua, ganberako errepertorioko maisulan handienetakoak. Konposizioak grazia argitsua eta baretasun liriko paregabea erakusten ditu. Klarinetea modu naturalean integratzen da hari laukotearen testuran, arintasun eta birtuosismo pasarteak sentsibilitate sakoneko uneekin tartekatuz, bereziki Larghetto ospetsuan. Emaitza klasizismoaren erakusketa magistrala da, bere adierazpenik finena eta gardenena.

Bigarren zatia Johannes Brahmsen ‘Klarineterako kintetoa si minorrean, Op. 115’ (1891) lanari eskainiko zaio. Bere ibilbidearen azken etapan idatzia, lan horrek izaera introspektiboagoa eta krepuskularragoa du. Bere aberastasun kontrapuntistikoak, harmonia erromantiko trinkoek eta malenkonia sakonak nostalgia bareko atmosfera eraikitzen dute. Klarinetearen eta harien arteko elkarrizketak dimentsio bereziki intimoa, malgua eta adierazkorra hartzen du hemen.

Konposizio bi horien konbinazioari esker, ganbera-musika ulertzeko modu bi deskubritzeko aukera izango da: Mozarten hizkuntzaren argitasuna, oreka eta argitasuna, Brahmsen sakontasun harmonikoaren eta udazkeneko lirismoaren aldean. Ibilbide musikal horretan, aparteko edertasuna duten unibertso sortzaile biren ildo nagusi bihurtuko da klarinetea.

Kontzertu honetarako sarrerak agortu egin dira. Astearte Musikalak zikloko beste emanaldi batzuetarako sarrerak erosi nahi dituztenek www.arkabia.eus webgunera jo dezakete edo, aurrez aurre, Posta kaleko 13-15an eskura ditzakete, astelehenetik igandera, 11:00etatik 14:00etara eta 17:00etatik 20:00etara (astearteetan itxita).

